Taikos rūmai

Taikos rūmai () – administracinis tarptautinės teisės pastatas Hagoje, Nyderlanduose. Neorenesanso architektūros. Rūmuose įsikūrę Tarptautinis Teisingumo Teismas (pagrindinis Jungtinių Tautų teisminis organas), Nuolatinis trečiųjų teismas, Hagos tarptautinės teisės akademija ir Taikos rūmų biblioteka.

XIX a. antroje pusėje Europoje vykusios ginklavimosi varžybos paskatino Rusijos carą Nikolajų II sušaukti taikos konferenciją. 1899 m. Hagoje 26 valstybių atstovai susirinko aptarti nusiginklavimo, tarptautinės jurisdikcijos ir arbitražo klausimus. Konferencijoje pasirašytoje konvencijoje numatyta steigti Nuolatinį trečiųjų teismą ir statyti Taikos rūmus, kuriuose jis įsikurtų. Amerikiečių istorikas Endriu Diksonas Vaitas, kurio pastangos buvo itin svarbios steigiant teismą, iš škotų kilmės JAV plieno magnato Endriu Karnegio gavo 1,5 mln. JAV dolerių Taikos rūmų statybai. Pastatą suprojektavo prancūzų architektas Lui Mari Kordonjė.

1907 m. konferencijoje, kurioje dalyvavo 44 valstybių atstovai, buvo padėtas Taikos rūmų kertinis akmuo. 1913 m. rugpjūčio 28 d., dalyvaujant Nyderlandų karalienei Vilhelminai, įvyko rūmų atidarymas. 1922 m., po Pirmojo pasaulinio karo, rūmuose įsikūrė ir Nuolatinis tarptautinio teisingumo tribunolas, kurį po Antrojo pasaulinio karo pakeitė Tarptautinis Teisingumo Teismas.

2014 m. balandžio 8 d. Taikos rūmams suteiktas Europos paveldo ženklas.

 Šaltiniai 

 Nuorodos 


Kategorija:Tarptautinė teisė
Kategorija:Jungtinės Tautos
Kategorija:Rūmai
Kategorija:Haga